Klaus Kjær (DF), 2001-04-19:
Dansk Folkeparti er imod den generelle arbejdsmiljøafgift, navnlig den del af afgiften, som er beskæftigelsesbaseret.
Vi er også modstandere af det gebyrbelagte tilsyn, der er stillet forslag om i L 172 i februar måned i år.
Med L 213 vil disse gebyrer kunne modsvares af et tilskud, ligesom virksomhederne helt eller delvis vil kunne få dækket udgifterne til at få udstedt et certifikat, idet der kan ydes et engangstilskud på 4.500 kr., hvis certifikat opnås.
Endelig vil virksomheder, som har opnået certifikat i henhold til lovforslag nr. L 213, kunne fritages for det gebyrbelagte tilsyn af de virksomheder, som af arbejdsministeren er udnævnt til særlig belastede brancher.
Intentionerne med lovforslag nr. L 213 om at nedbringe arbejdsskader og arbejdsulykker er sikkert gode nok, men hele lovkomplekset synes at være noget administrativt rod og miskmask med beløb frem og tilbage.
Jeg tvivler da også på effekten af lovforslaget, om det i sig selv kan nedbringe antallet af arbejdsskader i mærkbar grad.
Som forudsætning for at der kan udstedes certifikat, kræves det helt naturligt, at virksomhedens arbejdsmiljø skal være i overensstemmelse med arbejdsmiljølovgivningens krav, for så vidt angår væsentlige arbejdsmiljøproblemer.
Det siger jo næsten sig selv, at arbejdsmiljølovgivningens krav skal være opfyldt, og at mange arbejdsgivere i sagens natur selvfølgelig er indstillet på og interesseret i at følge lovgivningen på dette område.
Alternativet ville være, at Arbejdstilsynet kan udstede påbud og uddele bøder. Forslaget indeholder således herudover af nytænkning kun krav om, at virksomheden eller produktionsenheden skal have opfyldt kravene til egen indsats i forbindelse med arbejdsmiljøet, og at virksomheden sammen med medarbejderne skal have besluttet, hvordan den konkret vil arbejde for sundhedsfremme på arbejdspladsen.
Videre er der krav om, at virksomheden og medarbejderne skal have besluttet, hvordan de konkret vil arbejde for en mere rummelig arbejdsplads og et rummeligt arbejdsmarked.
Et krav som dybest set ikke har noget som helst med arbejdsmiljøet at gøre.
Selv om Dansk Folkeparti ikke har meget tillid til effekten af lovforslaget, og at det som nævnt vil medføre en masse administrativt bøvl og besvær samt øget beskæftigelse i Arbejdstilsynet og flytten frem og tilbage med pengene, vil Dansk Folkeparti da gerne medvirke til, at virksomhederne kan få tilbagebetalt nogle af de udgifter, der er forbundet med de efterhånden mange afgifter og gebyrer, som pålægges virksomhederne. Vi er derfor som udgangspunkt positive over for lovforslaget, men der er nogle uklare ting, som der må arbejdes videre med under udvalgsbehandlingen.
Hvad skal der f.eks. ske med den virksomhed, som har fået arbejdsmiljøcertifikat gældende i 3 år, men hvor der alligevel viser sig at blive tale om en arbejdsskade eller en arbejdsulykke, der indtræder som følge af, at arbejdsmiljølovgivningen er overtrådt?
Hvad skal der ske med arbejdsmiljøcertifikatet, såfremt virksomheden stiller værn og beskyttelsesforanstaltninger til rådighed, men hvor den ansatte rent faktisk ikke benytter disse og derved pådrager sig en arbejdsskade?
Som sagt er vi som udgangspunkt positive over for lovforslaget, ikke fordi vi tror, det hjælper meget på nedbringelse af arbejdsskader og arbejdsulykker, men fordi virksomhederne ud fra et realpolitisk synspunkt og isoleret set, som forslaget er her, får mulighed for at få reduceret
afgifterne og gebyrerne og får tilbagebetalt en del af dem.